રાજ્યમાં મોટાપાયે ખુલ્લેઆમ ચાલતા હુક્કાબાર ઉપર રાજ્ય સરકારે પ્રતિબંધ મૂકતા ખાનગીમાં હુક્કા પાર્ટીઓનું ચલણ વધ્યું છે. જે વ્યક્તિ હુક્કાબાર ચલાવતા પકડાશે તેને એક વર્ષથી ત્રણ વર્ષ સુધીની જેલ અને રૂ.ર૦થી પ૦ હજાર સુધીનો દંડ ફટકારવાનો વટહુકમ કર્યો છે. જેના પગલે અમદાવાદમાં ૭૮ અને રાજ્યમાં ર૦૦થી વધુ હુક્કાબારને કાયમી તાળાં લાગી ગયાં છે. અત્યાર સુધી હુક્કાબાર સંદર્ભે કાયદામાં કોઈ નિયમો કે રેગ્યુલેશન જ ન હતાં. હુક્કાબાર ઉપર પ્રતિબંધ મુકાયો છે પણ કોપ્ટા એક્ટમાં વ્યક્તિગત રીતે ઘર કે પાર્ટીપ્લૉટમાં હુક્કો પીવા સામે કોઈ એક્શનની સ્પષ્ટતા નથી. હુક્કો, ફલેવર અને મટીરિયલના વેચાણની છૂટ છે. જે કારણે હુક્કાના બંધાણીઓએ હવે ફલેટમાં પાર્કિંગમાં હુક્કા ભાડે લાવીને પીવાનું ચાલુ કરી દીધું છે. શહેરની કેટલીક દુકાનોમાં પેન સ્ટાઈલના હુક્કા એક હજારથી પાંચ હજાર રૂપિયામાં મળે છે તો વિદેશથી હુક્કાની ફલેવર આવેે છે.